[{"text_idx": "#000000", "text": "Managvo. Ni atingas Centran Amerikon post longa vojag\u0302o el Eu\u0306ropo, kaj amika verda flago atendas nin jam en la flughaveno. Grupeto de kvar junaj eu\u0306ropanoj \u2013 Francesco, Sara, Seb, Veronika \u2013 unuafoje konatig\u0302as ne nur kun Nikaragvo, sed kun g\u0302iaj log\u0302antoj, vizitantoj de apudaj landoj, kaj g\u0302iaj koloroj, odoroj, kulturoj."}, {"text_idx": "#000001", "text": "Privilegio estis c\u0302eesti la finajn intensajn tuttagajn lecionojn de la kurso de Esperanto en Managvo, elstare gvidita \u2013 kaj certe ankau\u0306 kantita \u2013 de Juliano Herna\u0301ndez el Kubo."}, {"text_idx": "#000002", "text": "Post la unuaj tagoj en Managvo, dum kiuj ni ankau\u0306 vizitis la universitaton kie kursoj de Esperanto komencig\u0302os baldau\u0306, ni translokig\u0302is al Granado, kie ekde la 24a g\u0302is la 26a de januaro 2014 okazis la unua internacia Esperanto-Kongreso en Nikaragvo. Kvardeko da partoprenantoj el dek unu landoj \u2013 inter kiuj multaj junuloj el Nikaragvo, Kostariko kaj Meksiko \u2013 aktive engag\u0302ig\u0302is en la programo."}, {"text_idx": "#000003", "text": "Mirinda estis la etoso, la engag\u0302ig\u0302o de multaj homoj, la entuziasmo de multaj junaj vizag\u0302oj. Kadre de la programo ankau\u0306 kreig\u0302is Nikaragva Esperanto-Asocio, kaj mi esperas, ke tre baldau\u0306 ni havos observanton \u2013 kaj poste komitatanon \u2013 en la komitatoj de UEA kaj TEJO."}, {"text_idx": "#000005", "text": "C\u0302io estis ebla danke al laborego de multaj homoj, sed inter tiuj mi s\u0302atus mencii du:"}, {"text_idx": "#000006", "text": "Martin Scha\u0308ffer, kiu ekde multaj jaroj, pere de la Fondaj\u0302o Esperanto Internacia agadas en Nikaragvo, kaj sukcesis atingi tiun c\u0302i gravan mejlos\u0302tonon, kaj Uriel Gurdia\u0301n, kolono de la nikaragva movado, kiu kun sag\u0302eco kaj bonhumoro rikoltis multan sukceson. Al ili mi volas aparte danki. Neforgesebla sperto, multaj novaj amikoj, nova verda forto kiu naskig\u0302is kaj plifortig\u0302as en Centra Ameriko."}, {"text_idx": "#000007", "text": "Se vi povas kontribui \u2013 ec\u0302 ete \u2013 bonvolu donaci al la fondaj\u0302o Ameriko de UEA menciante \u201cNikaragvo\u201d au\u0306 al la konto de la fondaj\u0302o Esperanto Internacia c\u0302e UEA eint-o, same menciante \u201cNikaragvo\u201d. Ni montru al niaj novaj amikoj, ke la tuta esperantistaro brakumas kaj bonvenigas ilin kun g\u0302ojo!"}]